  Майя Бывальцева 27-тӥ толшоре Ижкарын Калыкъёслэн эшъяськон юртазы кыккылолыкъя «Билингва» удмурт центр но «Удмурт Кенеш» огазеяськонзы Росси азьмуртлэн грантъёсъя фондэз но Удмуртиысь йӧскалык политикая министерство юрттэмен кыккылолыкъя (билингвизмъя) семинар радъяло, ивортэ Калыкъёслэн эшъяськон юртсылэн пресс-службаез. Кызьы пусйиз ӵектослэн кивалтӥсез Татьяна Волкова, таяз арын кыккылолыкъя «Билингва» удмурт центр аслэсьтыз ужзэ паськытатэ.  Таяз радэ семинарлэн ужаз удмурт кылэз тодӥсь анай-атайёс но пиналъёс сяна, мукет выжы калык семьяос но пыриськыны быгато. Озьы ик та пумиськонэ ӧтё вань мылкыд карисьёсты, кинэ сюлэмшугъяськыто анай кылэз семьяын утён ужпумъёс. Семинар дыръя пӧртэм площадкаослэн ужзы чакламын. Пиналъёс (2–9 арес) шудозы, нош анай-атайёс со дыре котырес ӝӧк сьӧрын нылпиосты кык кыллы дышетонэн герӟаськем лэчыт ужпумъёсты эскерозы, кылэз волятон амалъёссы сярысь кенешозы. Семинарлэн ужаз пыриськозы ӵектосэз радъясь кыккылолыкъя ӧнерчиос но дышетӥсьёс, нылпи психолог но логопед. Кенешон 11 часын кутскоз, пыриськисьёсты пусъён 10 час 30 минутысен радъямын луоз. Тодэ вайытом, Кык кылэз тодӥсь анай-атайёс но пиналъёс понна радъяськись семинар ортчытӥське «Билингва. Карын кыккылолыкез азинтонъя ужан амалъёс» ӵектос улсын, кылем ар пумын со Росси азьмуртлэн грантъёсъя фондысьтыз 1 миллион 700 сюрс манет пала утӥз. Кызьы веразы ӵектосэз быдэсъясьёс, анай-атайёс, нылпиос, кык кылэз тодӥсь пиналъёсын ужась ӧнерчиос понна семинаръёс быдэс ар ӵоже радъяськылозы (ваньзэ 7 семинар ортчытыны чакламын). «Билингва. Карын кыккылолыкез азинтонъя ужан амалъёс» ӵектос чотын озьы ик ужзэ азьланьтоз «Удмурт Кенеш» огазеяськонлэн кык кылэз тодӥсь нылпиослы радъям «Нуныкай» центрез. Таяз арын нырысетӥез пумиськон 3-тӥ тулыспалэ ортчоз. Семинар пумысен юанъёсын вазиськыны луоно 89048304946 телефонъя (Волкова Татьяна Геннадьевна, ӵектослэн кивалтӥсез, кылосбур тодосъя кандидат). Тегъёс: Мерлык Дышетон Ижкар нылпиос Удмуртия удмуртъёс удмурткыл йӧслыкъёс  